钦定古今图书集成/明伦汇编/氏族典/第398卷 > 李待问
## 钦定古今图书集成/明伦汇编/氏族典/第398卷 > 李待问

按《广东通志》：“待问，字葵孺，南海人。登万历甲辰进士，
初授连城知县，再调晋江。擢礼部主事，调吏部，历文
选郎中。寻丁内艰，起陞佥都御史，巡抚应天。时魏珰
煽焰，中外冒颂功德，建生祠遍吴中。待问抵江宁，诣
陵毕，即疾驰履任，不肯附媚。崇祯特简少司农总漕，
玺书褒嘉。先时漕法濡滞，待问为整饬之。漕入淮督”
发，比先年早至数月。越年，拜本部尚书。召对，多所筹
策。以二品考满荫子，赐银两羊酒，隆眷冠诸廷僚。呕
心竭力，至是遂痿。吏部代疏，奉旨驰驿回。起户部尚
书，管都御史。未几，以病终。待问端伟廉恪，敏毅忠孝，
所著有《史涉诗集》、文集。署铨典铨，总漕筹计疏略履
历。子象蒙，赴阙为父请谥，得赐“忠定。”象蒙应恩荫，移
于其弟。